REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/104-14

3. jun 2014. godine

Beograd

Z A P I S N I K

PETE SEDNICE ODBORA ZA FINANSIJE, REPUBLIČKI BUDžET I KONTROLU TROŠENjA JAVNIH SREDSTAVA,

ODRŽANE 2. JUNA 2014. GODINE

Sednica je počela u 10,05 časova.

Sednicom je predsedavao Veroljub Arsić, predsednik Odbora.

Sednici su prisustvovali članovi Odbora: Dušica Nikolić, Miloš Tošanić, Dragoljub Zindović, Olivera Pešić, Dejan Andrejević, Dejan Radenković, Momo Čolaković, Milorad Mijatović, Vojislav Vujić i Zoltan Pek i zamenici članova Odbora: Sonja Vlahović umesto Radmila Kostića, Goran Kovačević umesto Dražena Jarića i Zoran Bojanić umesto Nikole Jolovića.

Sednici nisu prisustvovali članovi Odbora: Radmilo Kostić, Dražen Jarić, Nikola Jolović, Dragan Đilas, Đorđe Stojšić i Žika Gojković.

Sednici je prisustvovao i Vladimir Marinković, zamenik člana Odbora Milorada Mijatovića.

Na poziv predsednika Odbora, sednici su prisustvovali i: Radoslav Sretenović, predsednik Saveta Državne revizorske institucije; Bojana Mitrović, potpredsednica Saveta Državne revizorske institucije;

Cvetana Pršić, Duško Pejović, Radulka Urošević, Gordana Nahajovski i Ljubica Janković-Andrijević, vrhovni državni revizori; Mirjana Marković sekretar Državne revizorske institucije i Iva Vasilić, šef kancelarije predsednika Saveta Državne revizorske institucije.

Na predlog predsednika, Odbor je jednoglasno utvrdio sledeći:

D n e v n i r e d

1. Razmatranje Predloga odluke o Finansijskom planu Državne revizorske institucije za 2014. godinu, sa projekcijama za 2015. i 2016. godinu; i

2. Razmatranje Izveštaja o radu Državne revizorske institucije za 2013. godinu.

Pre prelaska na rad po utvrđenom dnevnom redu, Odbor je jednoglasno usvojio Zapisnike 2. i 3. sednice Odbora.

**Prva tačka dnevnog reda:** Razmatranje Predloga odluke o Finansijskom planu Državne revizorske institucije za 2014. godinu, sa projekcijama za 2015. i 2016. godinu, koji je podnela Državna revizorska institucija

Uvodno izlaganje podneo je Radoslav Sretenović, predsednik Saveta Državne revizorske institucije ističući sledeće:

- Da je Savet DRI postupajući po uputstvu Ministarstva finansija doneo Predlog odluke o Finansijskom planu Državne revizorske institucije za 2014. godinu, sa projekcijama za 2015. i 2016. godinu, u skladu sa opredeljenim limitima po godinama;

- Planirana sredstva za finansiranje aktivnosti DRI planirana su iz budžeta Republike Srbije, a deo neiskorišćenih donatorskih sredstava iz prethodne godine, uz saglasnost donatora koristiće se u tekućoj godini;

- Što se kadrovskog plana tiče, planirano je dalje usklađivanje obima subjekata revizije i potrebnog broja revizora-zaposlenih u Instituciji. Trenutno Institucija ima 211 zaposlenih, do kraja tekuće godine se planira povećanje za 100 zaposlenih, a do kraja 2016. godine DRI bi u punom kapacitetu trebalo da ima 421 zaposlenog.

Odbor je jednoglasno doneo

O D L U K U

O DAVANjU SAGLASNOSTI NA PREDLOG ODLUKE O FINANSIJSKOM PLANU DRŽAVNE REVIZORSKE INSTITUCIJE ZA 2014. GODINU, SA PROJEKCIJAMA ZA 2015. I 2016. GODINU

Daje se saglasnost na Predlog odluke o Finansijskom planu Državne revizorske institucije za 2014. godinu sa projekcijama za 2015. i 2016. godinu, broj 400-3834/13, od 10. oktobra 2013. godine.

**Druga tačka dnevnog reda:** Razmatranje Izveštaja o radu Državne revizorske institucije za 2013. godinu

Uvodno izlaganje podneo je Radoslav Sretenović, predsednik Saveta Državne revizorske institucije.

Radoslav Sretenović je navelo da Izveštaj sadrži devet poglavlja, koja obuhvataju pravni osnov za podnošenje izveštaja, odnos sa Narodnom skupštinom, ostvarivanje strateškog plana, izvršenje Programa revizije za 2013. godinu, završni račun Državne revizorske institucije, rad Saveta Državne revizorske institucije i saradnju sa međunarodnim organizacijama i drugim institucijama. Naglasio je da Izveštaj prezentuje rezultate revizija izvršenih u 2013. godini.

Državna revizorska institucija je pružala podršku i stručnu pomoć Narodnoj skupštini u ostvarivanju kontrolne funkcije nad trošenjem javnih sredstava. Vršenjem eksterne revizije i davanjem nezavisne potvrde i profesionalnog uverenja o načinu korišćenja javnih sredstava, Državna revizorska institucija doprinosi jačanju odgovornosti za način raspolaganja i korišćenje tih sredstava, povećava preglednost finansijskih informacija i pouzdanost informacija na osnovu kojih korisnici računovodstvenih izveštaja zasnivaju svoje odluke.

Istakao je da Državna revizorska institucija u 2013. godini u potpunosti ostvarila planirane zadatke. Sprovedene su revizije kod 56 subjekata revizije u skladu sa Programom revizije za 2013. godinu, a što sa obavljenim revizijama sastavnih delova finansijskih izveštaja u Sektoru za reviziju budžeta i budžetskih fondova (10) čini 66 izdatih izveštaja, i to u okviru sledećih sektora: za reviziju budžeta i budžetskih fondova revidirano je 17 subjekta; za reviziju budžeta lokalnih vlasti revidirano je 24 subjekta; za reviziju organizacija obaveznog socijalnog osiguranja revidirano je 3 subjekta; za reviziju javnih preduzeća, privrednih društava i drugih pravnih lica koje je osnovao ili imao učešće u kapitalu ili u upravljanju korisnik javnih sredstava revidirano je 18 subjekata; za reviziju Narodne banke Srbije u delu koji se odnosi na korišćenje javnih sredstava i na poslovanje sa državnim budžetom i drugih subjekata revizije revidirano je 4 subjekata;

U toku 2013. godine Institucija je obavila dve vrste revizija: reviziju finansijskih izveštaja i reviziju pravilnosti poslovanja, a tokom izvođenja revizije finansijskih izveštaja u svim fazama izraženo je 66 mišljenja: 2 pozitivna mišljenja; 4 pozitivna mišljenja na sastavne delove, 58 mišljenja sa rezervom i 2 uzdržavajuća mišljenja;

U revizijama u 2013. godini obuhvaćeni su javni rashodi i izdaci u ukupnom iznosu od 2.684 milijardi dinara.

Takođe, Radoslav Sretenović je naveo da je Državna revizorska institucija u skaladu sa svojim nadležnostima do 26. decembra 2013. godine predala Republici Srbiji i Narodnoj skupštini sve svoje izveštaje, u skladu sa zakonom, i da su isti dostupni javnosti na sajtu DRI.

U vezi sa postrevizionim aktivnostima, Državna revizorska institucija je dala 1.081 preporuka, one koje su vezi sa revidiranim finansijskim izveštajima iz 2011. godine su izvršene, a one koje su vezi sa revidiranim finansijskim izveštajima iz 2012. godine su izvršene u velikom procentu, data su mišljenja o odazivnim izveštajima, tako da će na više od 90% njih biti data pozitivna ocena verodostojnosti. Posebno je napomenula da su date 10 preporuke, koje se odnose na izmenu i usklađenost postojećih propisa. U toku je izvršavanje određenih preporuka Državne revizorske institucije, od kojih su neke morale biti odložene zbog kompleksnosti, neke nisu mogle biti izvršene. Neke preporuke su naišle na nerazumevanje, uglavnom kada se izvrši smena rukovodstva korisnika javnih sredstava, novo rukovodstvo smatra da ne treba da otklanja preporuke koje su se odnosile na prethodni period. Državna revizorska institucija će, u saradnji i razgovorima sa korisnicima javnih sredstava, nastojati da objasni potrebu postojanja sukcesije i odgovornosti za obaveze pravnih lica, bez obzira ko njima rukovodi.

Ukazano je na potrebu izgradnje kontinuiteta revizija iz godine u godinu, tada bi prethodni revizorski izveštaj predstavljao osnovu prilikom revizije sledeće godine, pregledale bi se napomene i izvršenje datih preporuka i odmah mogla doneti ocena odazivnog izveštaja. Međutim, zbog nedostatka kapaciteta Državne revizorske institucije, postoji prostor od jedne do druge revizije korisnika, odnosno ne mogu se svi korisnici revidirati svake godine.

U skladu sa svojim nadležnostima, Državna revizorska institucija je u toku 2013. godine podnela 280 zahteva za pokretanje prekršajnih postupaka, 18 prijave za privredni prekršaj i 51 krivičnu prijavu. Preduzete su i aktivnosti, na osnovu Programa revizije za 2013. godinu, a nakon izvršenih revizija novoformiranog sektora za reviziju svrsishodnosti postupaće se i po tim merama revizije.

U diskusiji su učestvovali: Dejan Andrejević, Cvetana Tršić, Radulkka Urošević, Ljubica Janković-Andrijević, Duško Pejović, Vladimir Marinković, Momo Čolaković, Veroljub Arsić, Milorad Mijatović, Goran Kovačević.

U diskusiji su, pored pozitivne ocene o osvarenim planskim poslovima DRI u 2013. godini, radi pojašnjenja, postavljena i sledeća pitanja:

* Kako su subjekti revizije postupali sa preporukama DRI ­­­­?
* Na koje oblasti se odnose predložene inicijative za usaglađavanje propisa ?
* Koliko je i kakvih prijava podneto protiv odgovornih lica u subjektima revizije ?
* Na koji način je dolazilo do prekomernog zaduženja lokalne samouprave ?

Na postavljena pitanja odgovorili su Radoslav Sretenović, predsednik Saveta Državne revizorske institucije i vrhovni državni revizori iznoseći sledeće:

U vezi sa postrevizionim aktivnostima, Državna revizorska institucija je dala 1.081 preporuka, one koje su vezi sa revidiranim finansijskim izveštajima iz 2011. godine su izvršene, a one koje su vezi sa revidiranim finansijskim izveštajima iz 2012. godine su izvršene u velikom procentu, data su mišljenja o odazivnim izveštajima, tako da će na većinu od njih biti data pozitivna ocena verodostojnosti. Posebno je napomenuto da su date 10 preporuka, koje se odnose na izmenu i usklađenost postojećih propisa. U toku je izvršavanje određenih preporuka Državne revizorske institucije, od kojih su neke morale biti odložene zbog kompleksnosti, neke nisu mogle biti izvršene. Neke preporuke su naišle na nerazumevanje, uglavnom kada se izvrši smena rukovodstva korisnika javnih sredstava, novo rukovodstvo smatra da ne treba da otklanja preporuke koje su se odnosile na prethodni period;

Što se tiče oblasti na koje se odnose predložene inicijative za usaglađavanje propisa radi se o sledećim inicijativama:

* Inicijativa za promenu akata o primanjima narodnih poslanika;
* Inicijativa za izmenu Zakona o penzijsko-invalidskom osiguranju da se bliže uredi način isplate penzija i troškovi isplate penzija. Donete su i preporuke za uređenje zdravstvene zaštite vojnih osiguranika.
* Inicijativa da se Zakon o javnom dugu uskladi sa Zakonom o budžetskom sistemu, zatim inicijativa - preporuka vezana za propisivanje forme i sadržaja izveštaja o javnom dugu, zatim inicijativa data Agenciji za osiguranje i finansiranje izvoza i usklađivanje Zakona o Agenciji za osiguranje i finansiranje izvoza sa Zakonom o osiguranju.
* Inicijativa za usklađivanja Zakona o finansiranju lokalnih samouprava i Zakona o komunalnoj delatnosti. Takođe, Zakon o platama u državnim organima, jer ne prepoznaje termin gradske opštine, pa u gradskim opštinama primenjuju zakon po sopstvenom nahođenju i druge brojne (10) inicijative navedene u Izveštaju.

Državna revizorska institucija je u toku 2013. godine podnela 280 zahteva za pokretanje prekršajnih postupaka, 18 prijave za privredni prekršaj i 51 krivičnu prijavu. Preduzete su i aktivnosti, na osnovu Programa revizije za 2013. godinu;

Što se tiče načina na koji je dolazilo do prekomernog zaduženja lokalne samouprave radi se o brojnim pojavama da su pojedinci u lokalnim samopravama stvarali obaveze iznad iznosa odobrenih aproprijacija za pojedine namene u budžetima lokalne samouprave.

Veroljub Arsić, predsednik Odbora izneo je mišljenje da je ovim izveštajem učinjen napredak, jer je Odbor obavešten o realizaciji datih preporuka, što Odboru omogućava da vrši kontrolnu funkciju. Pored toga, zatražio je da DRI pripremi analitički pregled – presek sprovođenja preporuka i posebno podnetih zahteva za pokretanje:

- prekršajnih postupaka;

- prijava za privredni prekršaj i

- krivičnim prijavama

Na predlog predsednika, Odbor je jednoglasno (13 za, jedan nije glasao) prihvatio Izveštaj o radu Državne revizorske institucije za 2013. godinu i utvrdio Predlog zaključka.

Odbor je, zatim, na predlog predsednika Odbora, većinom glasova (13 za, 1 nije glasao) odlučio da podnese Narodnoj skupštini sledeći

I Z V E Š T A J

Odbor za finansije, republički budžet i kontrolu trošenja javnih sredstava razmotio je, u skladu sa članom 238. stav 1. Poslovnika Narodne skupštine, Izveštaj o radu Državne revizorske institucijeza 2013. godinu, koji je podnet Narodnoj skupštini na osnovu člana 43. stav 1. tačka 1. i člana 45. Zakona o Državnoj revizorskoj instituciji i utvrdio Predlog zaključka.

Odbor je utvrdio Predlog zaključka, koji podnosi Narodnoj skupštini na razmatranje i usvajanje, sa predlogom da ga Narodna skupština razmotri po hitnom postupku, u skladu sa čl. 167. i 193. Poslovnika Narodne skupštine.

Za izvestioca Odbora i predstavnika predlagača Predloga zaključka na sednici Narodne skupštine određen je Veroljub Arsić, predsednik Odbora.

Predlog zaključka koji je Odbor podneo Narodnoj skupštini glasi:

Na osnovu člana 8. stav 1. Zakona o Narodnoj skupštini („Službeni glasnik RS", broj 9/10) i člana 238. stav 5. Poslovnika Narodne skupštine („Službeni glasnik RS", broj 20/12 - Prečišćeni tekst),

Narodna skupština Republike Srbije, na \_ sednici \_ zasedanja, održanoj \_ 2014. godine, donela je

3AKLjUČAK

povodom razmatranja Izveštaja o radu Državne revizorske institucije za 2013. godinu

1. Narodna skupština ocenjuje da je Državna revizorska institucija u svom Izveštaju o radu za 2013. godinu celovito predstavila aktivnosti Državne revizorske institucije u izvršavanju ustavnih i zakonskih nadležnosti koje ima u reviziji javnih sredstava u Republici Srbiji.

2. Ovaj zaključak objaviti u „Službenom glasniku Republike Srbije".

RS Broj

U Beogradu, 2014. godine

NARODNA SKUPŠTINA

PREDSEDNIK

Maja Gojković

Obrazloženje

Pravni osnov za donošenje zaključka sadržan je u članu 8. Zakona o Parodnoj skupštini („Službeni glasnik RS", broj 9/10) i članu 238. st. 4. i 5. Poslovnika Narodne skupštine („Službeni glasnik RS", broj 20/12 -Prečišćeni tekst).

Na osnovu člana 43. stav 1. tačka 1. i člana 45. Zakona o Državnoj revizorskoj instituciji („Službeni glasnik RS", br. 101/05, 54/07, 36/10), Državna revizorska institucija podnosi Narodnoj skupštini, do 31. marta tekuće godine, godišnji izveštaj o svom radu za prethodnu godinu.

Saglasno odredbama čl. 43. i 45. Zakon o Državnoj revizorskoj instituciji, Državna revizorska institucija podnela je Izveštaj o radu za 2013. godinu.

Članom 238. stav 4. Poslovnika Narodne skupštine predviđeno je da Narodna skupština razmatra izveštaj nezavisnog državnog organa i izveštaj nadležnog odbora, s predlogom zaključka, odnosno preporuke.

Odbor za finansije, republički budžet i kontrolu trošenja javnih sredstava, kao nadležan odbor, razmotrio je i prihvatio Izveštaj o radu Državne revizorske institucije za 2013. godinu, na Petoj sednici održanoj 2. juna 2014. godine i utvrdio Predlog zaključka.

Odbor za finansije, republički budžet i kontrolu trošenja javnih sredstava, u skladu sa članom 238. stav 2, Poslovnika Narodne skupštine, podneo je Narodnoj skupštini Izveštaj sa Predlogom zaključka, koji je utvrdio povodom razmatranja Izveštaja o radu Državne revizorske institucije za 2013. godinu.

Na osnovu člana 8. stav 3. Zakona o Narodnoj skupštini, zaključci Narodne skupštine objavljuju se u „Službenom glasniku Republike Srbije".

Odbor je, u skladu sa čl. 167. i 193. Poslovnika Narodne skupštine, predložio Narodnoj skupštini da Predlog zaključka povodom razmatranja Izveštaja o radu Državne revizorske institucije za 2013. godinu razmotri po hitnom postupku, imajući u vidu da je članom 239. stav 1. Poslovnika Narodne skupštine utvrđeno da Narodna skupština razmatra izveštaje nezavisnih državnih organa i izveštaje nadležnog odbora, sa predlogom zaključka, odnosno preporuke, na prvoj narednoj sednici.

Na sednici Odbora vođen je tonski zapis.

Sednica je zaključena u 11,35 časova.

SEKRETAR ODBORA PREDSEDNIK ODBORA

Milena Sandić Veroljub Arsić